CELEX: 62021TN0567
Language: mt
Date: 2021-09-07 00:00:00
Title: Kawża T-567/21: Rikors ippreżentat fis-7 ta’ Settembru 2021 – WG vs EUIPO

13.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 502/31
            
         
      Rikors ippreżentat fis-7 ta’ Settembru 2021 – WG vs EUIPO
      (Kawża T-567/21)
      (2021/C 502/49)
      Lingwa tal-kawża: il-Ġermaniż
      
         Partijiet
      
      
         Rikorrent: WG (rappreżentant: P. Schimanek, avukat)
      
         Konvenut: L-Uffiċċju tal-Proprjetà Intellettwali tal-Unjoni Ewropea (EUIPO)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Bord tat-Tmexxija tal-EUIPO tas-17 ta’ Novembru 2020 li permezz tagħha r-rikorrenti ma ġietx maħtura membru ta’ Bord tal-Appell fi tmiem il-proċedura ta’ selezzjoni “EXT/20/42/AD 11/Membru ta’ Bord tal-Appell”;
               
            
                  —
               
               
                  tannulla d-deċiżjoni tal-Kunsill Amministrattiv tal-istess jum li taħtar lil Nina Korjus, Dr. Alejandra González u Sergio Rizzo bħala membri;
               
            
                  —
               
               
                  tannulla d-deċiżjoni li permezz tagħha r-rikorrenti ma ġietx inkluża fil-lista ta’ sitt kandidati li l-Kumitat ta’ Selezzjoni ssottometta għall-vot tal-Bord tat-Tmexxija;
               
            
                  —
               
               
                  tannulla d-deċiżjonijiet kollha li ppreċedew u li wasslu għal dawn id-deċiżjonijiet tal-Kumitat ta’ Selezzjoni, tal-Bord tat-Tmexxija u, jekk ikun il-każ, ta’ oħrajn fil-proċedura ta’ selezzjoni “EXT/20/AD11/Membru ta’ Bord tal-Appell”;
               
            
                  —
               
               
                  tannulla d-deċiżjoni tas-7 ta’ Ġunju 2021 li tiċħad l-ilment tar-rikorrenti;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq ksur tal-Artikolu 166 tar-Regolament (UE) 2017/1001 (1) u difetti proċedurali
                  
                              —
                           
                           
                              Skont l-Artikolu 165(1) tar-Regolament (UE) 2017/1001, huwa l-Bord tat-Tmexxija tal-EUIPO li huwa awtorizzat jaħtar il-membri tal-Bordijiet tal-Appell. Il-Bord tat-Tmexxija żvesta ruħu mill-kompetenza li jiddeċiedi u għaddiha lis-sottokumitat preparatorju. Is-sottokumitat preparatorju eċċeda l-kompetenzi purament preparatorji tiegħu sabiex adotta deċiżjonijiet tiegħu stess. Il-Bord tat-Tmexxija ma setax jifhimhom billi ma ġiex ipprovdut bl-informazzjoni rilevanti u deċiżiva.
                           
                        
                              —
                           
                           
                              Il-kompożizzjoni tas-sottokumitat tikser l-Artikolu 166(5) tar-Regolament (UE) 2017/1001 minħabba l-preżenza tal-President tal-Bordijiet tal-Appell. Il-President tal-Bordijiet tal-Appell ma huwiex membru tal-Bord tat-Tmexxija. Il-preżenza tal-President tal-Bordijiet tal-Appell tmur kontra l-kliem tal-Artikolu 166(5) tar-Regolament (UE) 2017/1001, li jelenka l-kompetenzi tal-korpi u l-kumitati previsti fih.
                           
                        
            
                  2.
               
               
                  It-tieni motiv ibbażat fuq żball manifest ta’ evalwazzjoni minħabba li l-evalwazzjoni tal-kandidati matul l-intervista kienet oġġettivament inadegwata
                  
                              —
                           
                           
                              Matul l-intervista, l-għarfien lingwistiku tal-kandidati ġie evalwat biss mil-livell C1; l-għarfien lingwistiku tal-kandidati li kienu ddikjaraw livell B2 ma ġiex evalwat. Kien hemm biss sempliċi konverżazzjoni; il-qari jew il-kitba ma ġewx evalwati. Konverżazzjoni qasira dwar suġġetti tal-ħajja ta’ kuljum manifestament ma hijiex adatta sabiex jiġi evalwat il-livell C1 iddefinit fl-avviż ta’ pożizzjoni vakanti b’riferiment għall-Qafas Ewropew Komuni ta’ riferiment għal-lingwi.
                           
                        
                              —
                           
                           
                              Il-kompetenzi personali previsti fil-punt 4(e) tal-avviż ta’ pożizzjoni vakanti ġew evalwati esklużivament u konġuntament mit-tliet membri tas-sottokumitat preparatorju. Mandakollu, dawn ma kellhom ebda kwalifika jew taħriġ suffiċjenti dwar ir-riżorsi umani u r-reklutaġġ, b’mod li l-evalwazzjoni setgħet tiġi bbażata biss fuq evalwazzjoni suġġettiva.
                           
                        
            
                  3.
               
               
                  It-tielet motiv ibbażat fuq ksur tal-avviż ta’ pożizzjoni vakanti u fuq it-tibdil sussegwenti tal-kriterji ta’ selezzjoni
                  
                              —
                           
                           
                              Il-konvenut ma osservax l-avviż ta’ pożizzjoni vakanti. Huwa ma sejjaħx għall-intervista biss lill-“kandidati l-iktar ikkwalifikati”. Huwa biddel sussegwentement il-kriterji ta’ selezzjoni billi wettaq ponderazzjoni li ma kinitx prevista.
                           
                        
            
                  4.
               
               
                  Ir-raba’ motiv ibbażat fuq ksur tal-prinċipji ta’ ugwaljanza fit-trattament, ta’ trasparenza u ta’ obbligu ta’ dokumentazzjoni, fuq difetti ta’ motivazzjoni u fuq eċċess ta’ poter.
                  
                              —
                           
                           
                              Żewġ kategoriji mhux ugwali ta’ kandidati ġew imsejħa għall-intervista, dawk li ġew evalwati bħala “eċċellenti” u dawk li ġew evalwati bħala “tajbin ħafna”. Barra minn hekk, il-marki inizjali, mogħtija wara l-eżami tal-atti tal-kandidatura, ma ttiħdux inkunsiderazzjoni iktar tard peress li l-lista ta’ 6 kandidati li l-Kumitat ta’ Selezzjoni ssottometta għall-vot tal-Bord tat-Tmexxija ġiet stabbilita biss abbażi tal-marki miksuba fl-intervista.
                           
                        
                              —
                           
                           
                              Il-kriterji tas-sejħa għall-intervista ġew sussegwentement mibdula meta mqabbla ma’ dawk tal-avviż ta’ pożizzjoni vakanti. Din il-bidla seħħet f’mument meta l-kapaċitajiet u l-għarfien ta’ kull wieħed mill-kandidati kienu magħrufa mis-segretarjat tal-Bord tat-Tmexxija.
                           
                        
                              —
                           
                           
                              Il-passi deċiżivi tal-proċedura ma ġewx irreġistrati. Ebda minuti ma ttieħdu dwar l-iżvolġiment tal-intervista.
                           
                        
                              —
                           
                           
                              Il-klassifikazzjoni ’l isfel fl-intervista b’żewġ livelli (minn “eċċellenti” għal “tajjeb”) li tikkostitwixxi żvalutazzjoni tar-riżultati miksuba fl-ewwel fażi tal-proċedura ta’ selezzjoni ma hijiex motivata.
                           
                        
            
         (1)  Regolament (UE) 2017/1001 tal-Parlament Ewropew u tal-Kunsill tal-14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1).